Hvis man får vand i kælderen er det et privat anliggende.
Det må en mand fra Klarup sande. Det er ulovligt at pumpe vandet ud på vejen eller i kloakken.
Aalborg kommune vasker hænder. De må heller ikke gøre noget.

I en måned har Frank Nielsen døjet med vand i kælderen. Men onsdag gik det altså pludseligt helt galt. Vandet steg til en meter og nu ved han ikke hvad han skal gøre for at komme af med det. - Den eneste besked jeg har fået er, at jeg må pumpe det ud på min egen grund. Men hvad hjælper det, når den er oversvømmet i forvejen. Så ryger det ud på vejen og det må det ikke, siger Frank Nielsen I en måned har han uden held forsøgt at få hjælp. Hos Forsikringen har han fået afslag og kommunen siger de ikke må hjælpe. - Vi har ikke lovhjemmel til at hjælpe enkelte borgere, siger Mariann Nørgaard (Venstre), Rådmand, Teknik og Miljø, Aalborg kommune Og Frank Nielsen må ikke bare pumpe vandet op og ud i kloakken. Det er også ulovligt. Det er Frank Nielsens vand og problem og Kommunen har hidtil ikke hjulpet, men måske er der et lille håb. - Han kan søge om dispensation til at pumpe det i kloakken og betale for det, siger Mariann Nørgaard, som ellers råder ham til at dræne noget mere. Imens står vandet i kælderen og damper fordi varmerørene varmer det op. - Vi overvejer at få campingvognen kørt herop, fordi vi er ved at blive syge af dampene. Vi har åbnet alle døre og vinduer, siger Frank Nielsen Frank Nielsen vil nu søge om en dispensation til at pumpe vandet i kloakken, men undrer sig over at han ikke har fået den mulighed at vide noget før.